Samarqand va Qashqadaryo viloyatlarida «valyutchik»lar ushlandi

Bosh prokuratura huzuridagi iqtisodiy jinoyatlarga qarshi kurashish departamentining xabar berishicha, Samarqand va Qashqadaryo viloyatlarida noqonuniy tarzda valuta oldi-sotdisi bilan shug‘ullanib kelgan fuqarolarni ushlash bo‘yicha tadbirlar o‘tkazilgan.
Jumladan, departamentning Muborak tuman bo‘limi tomonidan o‘tkazilgan tezkor tadbirda, “Muborak dehqon bozori” oldida valuta qimmatliklarini muomalaga kiritish faoliyati bilan shug‘ullanib kelayotgan O.N. boshqa bir fuqaro X.ga 3 700 AQSh dollarini 41 million so‘mga sotgan vaqtida ashyoviy dalillar bilan ushlangan.
Departamentning G‘uzor tuman bo‘limi tomonidan o‘tkazilgan tezkor tadbirda, “G‘uzor dehqon bozori” oldida valuta qimmatliklarini muomalaga kiritish faoliyati bilan shug‘ullanib kelayotgan A.Q. fuqaro N.ga 3 000 AQSh dollarini 33,3 million so‘mga sotgan vaqtida ashyoviy dalillar bilan ushlangan.
Shuningdek, departamentning Samarqand shahar bo‘limi tomonidan Milliy gvardiya xodimlari bilan hamkorlikda o‘tkazilgan tezkor tadbirda, fuqaro P.M. “Erkin savdo” majmuasi oldida valuta qimmatliklari savdosi bilan shug‘ullanib kelib, fuqaro A.ga 2 950 AQSh dollarini 33,9 million so‘mga sotgan vaqtida ashyoviy dalillar bilan ushlangan.
Qayd etilishicha, mazkur holatlar yuzasidan Jinoyat kodeksining 177-moddasi (valuta qimmatliklarini qonunga xilof ravishda olish yoki o‘tkazish) bilan jinoyat ishlari qo‘zg‘atilib, tergov harakatlari o‘tkazilmoqda.